Diari Oficial de la Generalitat Valenciana


Sumari del DOGV 7295, del 13-06-2014 (2014/5352)

ORDE 10/2014, de 2 de juny, de la Conselleria de Governació i Justícia, per la qual es convoquen subvencions per a l'exercici 2014, destinades al finançament de les assegurances de riscos del personal pertanyent a les agrupacions locals de voluntaris de protecció civil i se n'aproven les bases reguladores.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7295

Data del DOGV
:   13-06-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/5352


Data del document
:   02-06-2014

Organisme emissor
:   Conselleria de Governació i Justícia

Tipus de document
:   Ordre

Anàlisi jurídica

 Descriptors 

:   * Conselleria de Governació i Justícia
    * ajuda pública

ORDE 10/2014, de 2 de juny, de la Conselleria de Governació i Justícia, per la qual es convoquen subvencions per a l'exercici 2014, destinades al finançament de les assegurances de riscos del personal pertanyent a les agrupacions locals de voluntaris de protecció civil i se n'aproven les bases reguladores. [2014/5352]  
PREÀMBUL  
  
En compliment del que s'ha arreplegat en l'article 47.1 de la Llei 13/2010, de 23 de novembre, de la Generalitat, de Protecció Civil i Gestió d'Emergències, que establix que la Generalitat fomentarà la vinculació voluntària i desinteressada dels ciutadans a les labors de protecció civil per mitjà de la concessió de subvencions per a les administracions locals que disposen d'agrupació local de voluntaris de protecció civil.  
  
Esta orde té com a objecte regular les bases del règim de les subvencions i la seua convocatòria per a l'exercici 2014.  
La subvenció a concedir per la present convocatòria no necessita notificació a la Comissió Europea, perquè no té els requisits arreplegats en l'article 107 del Tractat de Funcionament de la Unió Europea, ja que la mencionada subvenció s'atorga a ajuntaments que disposen d'agrupació local de voluntaris de protecció civil per a sufragar els gastos d'assegurances de riscos de les mencionades agrupacions, i l'acció subvencionada no suposa cap avantatge econòmic, ni desenrotllament d'activitat econòmica en el mercat relacionada amb l'oferta de béns o servicis. Per tant, amb la percepció de la subvenció esmentada no hi ha possibilitat de falsejaments de la competència que afecte els intercanvis comercials entre els estats membres, als efectes assenyalats en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.  
Per això, d'acord amb el que disposen la Llei 38/2003, de 17 de novembre, General de Subvencions; el Reial Decret 887/2006, de 21 de juliol, pel qual s'aprova el Reglament de desplegament de la dita llei, i de conformitat amb el que establix l'article 47.11 del text refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, i el que preveu el Decret 19/2012, de 7 de desembre, del president de la Generalitat; la Llei 5/1983, de 30 de desembre, del Consell; el Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, modificat pel Decret 35/2014, de 7 de març, del Consell.  
  
ORDENE  
  
Primer  
Convocar, per a l'exercici 2014, les subvencions per a finançar els gastos de les assegurances de riscos del personal de les agrupacions locals de voluntaris de protecció civil d'ajuntaments de la Comunitat Valenciana i aprovar les bases per les quals es regirà, les quals s'inclouen com a annex I.  
  
Segon  
La Conselleria de Governació i Justícia finançarà la subvenció a càrrec de la següent línia pressupostària pertanyent al capítol IV: Línia de subvenció T 1436000 «Assegurances de personal voluntari de protecció civil», del programa pressupostari 13.72.53.158.16 Emergències, Protecció Civil, Prevenció i Extinció d'Incendis amb un import global màxim destinat a estes de 14.740,00 euros, tal com preveu la Llei 6/2013, de 26 de desembre, de Pressupostos de la Generalitat per a l'exercici 2014.  
  
DISPOSICIONS FINALS  
  
Es delega en la directora general de Prevenció, Extinció d'Incendis i Emergències perquè dicte les instruccions i adopte les mesures que considere oportunes per al desplegament i aplicació del que disposa la present orde.  
Contra el que disposa la present orde, que posa fi a la via administrativa, podrà interposar-se un recurs potestatiu de reposició davant de l'òrgan que l'ha dictat, en el termini d'un mes des de la seua publicació en el Diari Oficial de la Comunitat Valenciana o ser impugnada directament davant de l'orde jurisdiccional contenciós administratiu, en el termini de dos mesos, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
València, 2 de juny de 2014  
  
El conseller de Governació i Justícia,  
SERAFÍN CASTELLANO GÓMEZ  
  
  
ANNEX I  
Bases que regulen la convocatòria de subvencions per al finançament de les assegurances de riscos del personal pertanyent a les agrupacions locals de voluntaris de protecció civil  
  
CAPÍTOL I  
Disposicions generals  
  
Primera. Objecte  
Les presents bases tenen per objecte regular la convocatòria de subvencions per a la promoció de la vinculació voluntària i desinteressada dels ciutadans a les labors de protecció civil.  
Les subvencions es destinaran al pagament de les assegurances que comprenguen la indemnització per disminució física, invalidesa temporal o permanent, defunció i assistència medicofarmacèutica, per a fer front als riscos que puguen sobrevindre als voluntaris de les agrupacions locals en l'exercici de les seues funcions, així com la responsabilitat per danys a tercers.  
  
Segona. Beneficiaris de les subvencions  
1. Podran sol·licitar les subvencions aquells ajuntaments de municipis de la Comunitat Valenciana que disposen d'Agrupació Local de Voluntaris de Protecció Civil.  
2. Els beneficiaris de les subvencions hauran de tindre els requisits establits en l'article 13 de la Llei 38/2003, de 17 de novembre, General de Subvencions.  
3. D'acord amb el que establix la disposició addicional de l'Orde de 26 de maig de 2008, de la Conselleria de Governació, per la qual es crea el Registre dels Servicis de Voluntariat de Protecció Civil de la Comunitat Valenciana, per a optar a la concessió de subvencions els sol·licitants hauran d'estar inscrits en el registre mencionat.  
  
Tercera. Import de les subvencions i compatibilitat  
L'import de la subvenció regulada en les presents bases, en cap cas, podrà ser de tal quantia que supere el cost de l'assegurança.  
La quantia màxima de cada subvenció que es concedisca no podrà superar els 300,00 euros.  
Qualsevol alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats pel mateix concepte, podran donar lloc a la modificació de la resolució de concessió.  
  
CAPÍTOL II  
Procediment de concessió. Instrucció i resolució  
  
Quarta. Formalització de sol·licituds i termini de presentació  
1. Les sol·licituds es dirigiran a la Direcció General de Prevenció, Extinció d'Incendis i Emergències de la Conselleria de Governació i Justícia, segons el model normalitzat que figura en l'annex II i es presentaran en el registre d'entrada de la Conselleria de Governació i Justícia o en els registres de les delegacions del Consell a Alacant i Castelló, així com en la forma prevista en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. La mencionada sol·licitud es presentarà firmada per l'alcalde president amb el segell de la corporació. Juntament amb la sol·licitud es presentarà la documentació següent:  
a) Fotocòpia compulsada de la pòlissa d'assegurances de l'Agrupació Local de Voluntaris de Protecció Civil, amb la cobertura i data de venciment. En la pòlissa haurà d'identificar-se inequívocament el col·lectiu assegurat i, a falta d'això, haurà d'aportar-se certificat de l'entitat asseguradora que acredite que el col·lectiu assegurat està format pels membres de l'agrupació local.  
b) Fotocòpia compulsada del rebut acreditatiu del pagament de la prima de la pòlissa o, a falta d'això, justificant bancari d'este, vigent en la data d'1 de gener de l'any de la convocatòria.  
En el supòsit que la pòlissa subscrita per a l'agrupació local cobrisca altres col·lectius a més dels d'esta o tinga una cobertura superior a la de l'objecte de la present convocatòria, haurà d'aportar-se certificat de l'entitat asseguradora que acredite l'import que correspon a la cobertura objecte de la present convocatòria.  
c) Memòria d'activitats de l'últim any, si no ha sigut remesa anteriorment.  
d) Domiciliació bancària segons el model normalitzat que figura en l'annex III, excepte si s'ha presentat amb anterioritat i no ha experimentat variació.  
e) Declaració responsable de no estar incursos en les prohibicions que s'establixen en l'article 13.2 i si és el cas 13.3, de la Llei 38/2003, de 17 de novembre, General de Subvencions.  
3. El termini de presentació de sol·licituds serà de 20 dies, comptats a partir de l'endemà de la publicació de la present orde en el Diari Oficial de la Comunitat Valenciana.  
  
Quinta. Instrucció del procediment  
1. La instrucció del procediment la realitzarà la Subdirecció General d'Emergències i Planificació de la Direcció General de Prevenció, Extinció d'Incendis i Emergències, en els termes que preveu l'article 24 de la Llei 38/2003, de 17 de novembre, General de Subvencions.  
  
2. D'acord amb el que disposen l'article 23.5 de la Llei 38/2003, de 17 de novembre, General de Subvencions, i l'article 71.2 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, si la sol·licitud no té els requisits necessaris o falta algun dels documents exigits es requerirà per escrit l'interessat perquè, en el termini màxim i improrrogable de 10 dies, esmene la falta o adjunte els documents preceptius, advertint-li que, si no ho fa així, es considerarà que desistix de la seua petició, amb la resolució prèvia del conseller de Governació i Justícia.  
3. Per a l'avaluació de les sol·licituds es constituirà una comissió de valoració integrada per:  
- La persona titular del servici competent en matèria de planificació de protecció civil o persona que es designe en substitució, que exercirà de president.  
- Un representant de la subsecretaria de la conselleria competent en matèria de protecció civil.  
- Dos representants de la subdirecció general competent en matèria de protecció civil, un dels quals exercirà de secretari.  
4. La comissió s'ajustarà en el seu funcionament al que establixen els articles 22 i següents de la LRJPAC  
  
Sexta. Criteris d'avaluació de les sol·licituds  
1. Si la quantitat total sol·licitada pels ajuntaments no supera l'import global màxim de la subvenció 14.740,00 euros, s'atorgarà la subvenció d'acord amb les quantitats sol·licitades, les quals no podran excedir el valor màxim establit en l'apartat segon de l'orde (300,00 euros).  
2. Si la quantitat total sol·licitada pels ajuntaments supera l'import global màxim de la subvenció, es minoraran estes linealment.  
  
  
Sèptima. Resolució  
1. El termini que es disposa per a la tramitació del procediment, la resolució i la notificació als interessats serà de dos mesos, comptats des de la finalització del termini de presentació de sol·licituds.  
2. La Comissió de Valoració elevarà la seua proposta al conseller de Governació i Justícia, que resoldrà el procediment de concessió de subvencions, la qual es considerarà desestimada, si no es dicta una resolució en l'esmentat termini, tal com establix l'article 43 de la LRJPAC i l'article 55 de Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat, sense perjuí de l'obligació que té l'Administració de resoldre expressament totes les sol·licituds que se li formulen.  
  
  
Octava. Recursos  
Contra la resolució del conseller de Governació i Justícia es podrà interposar un recurs de reposició davant d'este, en el termini d'un mes, comptador des de l'endemà de la notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que establixen els articles 116 i 117 de la LRJPAC i en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, i no es poden simultaniejar ambdós recursos i sense perjuí que s'utilitze qualsevol altra via que es considere oportuna.  
  
Novena. Obligacions del beneficiari  
1. Són obligacions de les entitats subvencionades les següents:  
a) Realitzar l'activitat que fonamenta la concessió de la subvenció al llarg de l'any en què es convoquen.  
b) Acreditar davant de l'entitat concedent la realització de l'activitat, així com el compliment dels requisits i condicions que determinen la concessió o gaudi de la subvenció.  
c) El sotmetiment a les actuacions de control financer que corresponen a la Intervenció General en relació amb les subvencions concedides.  
  
d) Comunicar a l'entitat concedent l'obtenció de subvencions o ajudes per a la mateixa finalitat, procedent de qualssevol administracions o ens públics, tan prompte com es conega i, en tot cas, amb anterioritat a la justificació de l'aplicació donada als fons percebuts, d'acord amb el que disposa la Llei 38/2003, de 17 de novembre, General de Subvencions.  
e) Estar al corrent en el compliment de les seues obligacions tributàries i davant de la Seguretat Social amb anterioritat a dictar-se la proposta de resolució de la concessió.  
f) No alterar la finalitat de les subvencions i complir les obligacions que establix la legislació vigent per als perceptors de fons públics.  
  
g) Facilitar la inspecció i el control de la Conselleria de Governació i Justícia, a fi de conéixer qualsevol aspecte de l'activitat objecte de la subvenció.  
h) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
i) Deixar constància expressa de la condició de programa subvencionat per la Generalitat en qualsevol relació amb tercers.  
j) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
k) No estar incursos en les prohibicions que s'establixen en l'article 13.2 i si és el cas 13.3, de la Llei 38/2003, de 17 de novembre, General de Subvencions.  
2. L'incompliment de les anteriors obligacions donarà lloc a l'exigència de responsabilitats que corresponguen, d'acord amb la legislació vigent i de forma especial en el que disposa el Decret Legislatiu de 26 de juny de 1991, del Consell, pel qual s'aprova el text refós de la Llei d'Hisenda Pública de la Generalitat.  
  
Deu. Desistiment sense efecte i reintegrament de la subvenció concedida  
L'incompliment pel beneficiari de qualsevol dels requisits, condicions i la resta de circumstàncies que van donar lloc a la concessió de la subvenció, la variació de la finalitat de la subvenció, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les subvencions del corresponent procediment que podrà finalitzar, si és el cas, amb el desistiment sense efecte de la subvenció concedida i l'obligació de reintegrar les subvencions percebudes i els interessos de demora corresponents des del moment del pagament de la subvenció.  
En la tramitació del procediment es garantirà, en tot cas, el dret d'audiència de l'interessat. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions i proves que les adduïdes per l'interessat.  
  
Onze. Publicitat de les subvencions concedides  
Als efectes previstos en l'article 18 de la Llei General de Subvencions, es publicarà en el Diari Oficial de la Comunitat Valenciana la relació de la subvenció concedida d'acord amb les presents bases.  
La mencionada relació contindrà les prescripcions contingudes en el número 1 de l'esmentat article 18, relatives a la convocatòria, programa i crèdit pressupostari, quantitat concedida i finalitat de la subvenció.  
La publicació de les subvencions concedides servirà de notificació als beneficiaris i no tindrà altres efectes que els perseguits per la Llei General de Subvencions.  
  
Dotze. Règim jurídic aplicable  
En tot el que no establix esta resolució, els ajuntaments beneficiaris se sotmetran al que establixen el text refós de la Llei d'Hisenda Pública de la Generalitat Valenciana; la Llei de Pressupostos de la Generalitat; la Llei 38/2003, de 17 de novembre, General de Subvencions; el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, i la resta de normativa aplicable.  
  
Tretze. Justificació del pagament  
Per a la justificació del pagament, s'utilitzarà la fotocòpia compulsada del rebut acreditatiu del pagament de la prima de la pòlissa o, a falta d'això, justificant bancari d'este, que va ser presentat per l'ajuntament en la sol·licitud tal com s'indica en el punt 2.b de la base quarta.  
  
Catorze. Acceptació de les bases  
La participació en la present convocatòria implica l'acceptació de les bases que la regulen.